6. ΠΟΛΙΤΙΚΗ ΜΕΤΑΦΟΡΩΝ

1. 31993 R 3118: Κανονισμός (ΕΟΚ) αριθ. 3118/93 του Συμβουλίου, της 25ης Οκτωβρίου 1993, για τον καθορισμό των όρων υπό τους οποίους γίνονται δεκτοί στις εθνικές οδικές εμπορευματικές μεταφορές σ' ένα κράτος μέλος μεταφορείς μη εγκατεστημένοι σ' αυτό (ΕΕ L 279, 12.11.1993, σ. 1), όπως τροποποιήθηκε τελευταία από:

- 32002 R 0484: Κανονισμός (ΕΚ) αριθ. 484/2002 του Ευρωπαϊκού Κοινοβουλίου και του Συμβουλίου της 1.3.2002 (ΕΕ L 76, 19.3.2002, σ. 1).

α) Κατά παρέκκλιση του άρθρου 1 του κανονισμού (ΕΟΚ) αριθ. 3118/93 και μέχρι το τέλος του τρίτου έτους από την ημερομηνία προσχώρησης, οι μεταφορείς που είναι εγκατεστημένοι στη Ρουμανία αποκλείονται από τις εθνικές οδικές εμπορευματικές μεταφορές σε άλλα κράτη μέλη, οι δε μεταφορείς που είναι εγκατεστημένοι σε άλλα κράτη μέλη αποκλείονται από τις εθνικές οδικές εμπορευματικές μεταφορές στη Ρουμανία.

β) Πριν από το τέλος του τρίτου έτους από την ημερομηνία προσχώρησης, τα κράτη μέλη γνωστοποιούν στην Επιτροπή εάν θα παρατείνουν την περίοδο αυτή το πολύ για δύο έτη ή εάν θα εφαρμόζουν στο εξής πλήρως το άρθρο 1 του εν λόγω κανονισμού. Σε περίπτωση απουσίας της γνωστοποίησης αυτής, εφαρμόζεται το άρθρο 1 του κανονισμού. Μόνο μεταφορείς εγκατεστημένοι σε κράτη μέλη στα οποία εφαρμόζεται το άρθρο 1 του εν λόγω κανονισμού, μπορούν να εκτελούν εθνικές εμπορευματικές μεταφορές στα άλλα κράτη μέλη στα οποία εφαρμόζεται επίσης το άρθρο 1.

γ) Τα κράτη μέλη στα οποία, βάσει του στοιχείου β), εφαρμόζεται το άρθρο 1 του κανονισμού, μπορούν να προσφεύγουν στην κατωτέρω διαδικασία μέχρι το τέλος του πέμπτου έτους από την ημερομηνία προσχώρησης.

Όταν κράτος μέλος από αυτά που μνημονεύονται στο προηγούμενο εδάφιο αντιμετωπίζει σοβαρές διαταραχές στην εθνική του αγορά, ή σε τμήματα της αγοράς, που οφείλονται στις ενδομεταφορές (καμποτάζ) ή επιδεινώνονται από αυτές, όπως σοβαρό πλεόνασμα προσφοράς έναντι της ζήτησης ή απειλή για την οικονομική σταθερότητα ή την επιβίωση σημαντικού αριθμού επιχειρήσεων οδικών μεταφορών, το εν λόγω κράτος μέλος ενημερώνει την Επιτροπή και τα άλλα κράτη μέλη παρέχοντάς τους όλες τις σχετικές λεπτομέρειες. Βάσει των στοιχείων αυτών, το κράτος μέλος μπορεί να ζητήσει από την Επιτροπή να αναστείλει, πλήρως ή εν μέρει, την εφαρμογή του άρθρου 1 του κανονισμού, ώστε να αποκατασταθεί η ομαλότητα.

Η Επιτροπή εξετάζει την κατάσταση βάσει των δεδομένων που έχει παράσχει το εν λόγω κράτος μέλος και αποφασίζει εντός ενός μηνός από την ημερομηνία παραλαβής του αιτήματος σχετικά με τη λήψη μέτρων διασφάλισης. Εφαρμόζεται η διαδικασία της παραγράφου 3, δεύτερο, τρίτο και τέταρτο εδάφιο, και των παραγράφων 4, 5 και 6 του άρθρου 7 του κανονισμού.

Κράτος μέλος που μνημονεύεται στο πρώτο εδάφιο μπορεί, σε επείγουσες και έκτακτες περιπτώσεις, να αναστείλει την εφαρμογή του άρθρου 1 του κανονισμού, απευθύνοντας εκ των υστέρων αιτιολογημένη γνωστοποίηση προς την Επιτροπή.

δ) Ενόσω το άρθρο 1 του κανονισμού δεν εφαρμόζεται δυνάμει των στοιχείων α) και β), τα κράτη μέλη μπορούν να ρυθμίζουν την πρόσβαση στις εθνικές τους οδικές εμπορευματικές μεταφορές με προοδευτική ανταλλαγή αδειών ενδομεταφορών (καμποτάζ), βάσει διμερών συμφωνιών. Αυτό μπορεί να περιλαμβάνει τη δυνατότητα πλήρους απελευθέρωσης.

ε) Το αποτέλεσμα της εφαρμογής των στοιχείων α) έως γ) δεν καταλήγει σε μεγαλύτερο περιορισμό της πρόσβασης στις εθνικές οδικές εμπορευματικές μεταφορές από τον ισχύοντα την ημερομηνία υπογραφής της Συνθήκης Προσχώρησης.

2. 31996 L 0053: Οδηγία 96/53/ΕΚ του Συμβουλίου, της 25ης Ιουλίου 1996, σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές (ΕΕ L 235, 17.9.1996, σ. 59), όπως τροποποιήθηκε τελευταία από:

- 32002 L 0007: Οδηγία 2002/7/ΕΚ του Ευρωπαϊκού Κοινοβουλίου και του Συμβουλίου της 18.2.2002 (ΕΕ L 67, 9.3.2002, σ. 47).

Κατά παρέκκλιση από το άρθρο 3, παράγραφος 1, της οδηγίας 96/53/EK, τα οχήματα που είναι σύμφωνα προς τις οριακές τιμές της κατηγορίας 3.2.1, 3.4.1, 3.4.2, 3.5.1 του παραρτήματος Ι της οδηγίας δύνανται να χρησιμοποιούν μόνο μη αναβαθμισμένα τμήματα του ρουμανικού οδικού δικτύου μέχρι τις 31 Δεκεμβρίου 2013, εφόσον συμμορφώνονται προς τα ρουμανικά όρια βάρους ανά άξονα.

Από την ημερομηνία της προσχώρησης, δεν μπορούν να επιβάλλονται στα οχήματα που συμμορφώνονται με τις απαιτήσεις της οδηγίας 96/53/ΕΚ περιορισμοί στη χρήση των κύριων οδών διαμετακόμισης που ορίζονται στο Παράρτημα 5 της συμφωνίας μεταφορών ΕΚ/Ρουμανίας [11] και στο Παράρτημα Ι της απόφασης αριθ. 1692/96/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, περί των κοινοτικών προσανατολισμών για την ανάπτυξη του διευρωπαϊκού δικτύου μεταφορών [12], οι οποίες απαριθμούνται στη συνέχεια:

1. Alba Iulia — Turda — Zalău — Satu Mare — Halmeu (οδός E 81)

2. Zalău — Oradea — Borş (οδοί 1 H και E 60)

3. Mărăşeşti — Bacău — Suceava — Siret (οδός E 85)

4. Tişiţa — Tecuci — Huşi — Albiţa (οδός E 581)

5. Simeria — Haţeg — Rovinari — Craiova — Calafat (οδός E 79)

6. Lugoj — Caransebeş — Drobeta - Turnu Severin — Filiaşi — Craiova (οδός E 70)

7. Craiova — Alexandria — Bucureşti (οδός 6)

8. Drobeta — Turnu Severin — Calafat (οδός 56 A)

9. Bucureşti — Buzău (οδοί E 60/E 85)

10. Bucureşti — Giurgiu (οδοί E 70/E 85)

11. Braşov — Sibiu (οδός E 68)

12. Timişoara — Stamora Moraviţa.

Η Ρουμανία τηρεί το χρονοδιάγραμμα που ορίζεται στον πίνακα που ακολουθεί για την αναβάθμιση του δευτερεύοντος οδικού της δικτύου, όπως εμφαίνεται στον χάρτη που παρατίθεται στη συνέχεια. Οι επενδύσεις υποδομής που κάνουν χρήση κονδυλίων από τον προϋπολογισμό της Κοινότητας εξασφαλίζουν ότι οι αρτηρίες κατασκευάζονται ή αναβαθμίζονται με φέρουσα ικανότητα 11,5 τόνων κατ' άξονα.

Παράλληλα με την ολοκλήρωση της αναβάθμισης, επιτελείται σταδιακό άνοιγμα του ρουμανικού δευτερεύοντος οδικού δικτύου για τα οχήματα διεθνών μεταφορών που είναι σύμφωνα προς τις οριακές τιμές της οδηγίας. Όσον αφορά τη φόρτωση και την εκφόρτωση, επιτρέπεται, καθ' όλη τη μεταβατική περίοδο και εφόσον είναι τεχνικώς εφικτό, η χρήση μη αναβαθμισμένων οδών του δικτύου δευτερευουσών οδών.

Από την ημερομηνία της προσχώρησης, τα οχήματα διεθνών μεταφορών που είναι σύμφωνα προς τις οριακές τιμές της οδηγίας 96/53/ΕΚ υπόκεινται σε προσωρινά πρόσθετα τέλη για το δευτερεύον ρουμανικό δίκτυο οδικών μεταφορών μόνον εφόσον υπερβαίνουν τα εθνικά όρια των κατ' άξονα φορτίων. Τα οχήματα αυτά δεν θα υπόκεινται στα εν λόγω προσωρινά πρόσθετα τέλη για το δευτερεύον ρουμανικό δίκτυο οδικών μεταφορών εάν υπερβαίνουν τα εθνικά όρια σχετικά με τις διαστάσεις ή το συνολικό βάρος των οχημάτων. Επίσης, τα εν λόγω οχήματα διεθνών μεταφορών που είναι σύμφωνα προς τις οριακές τιμές της οδηγίας 96/53/ΕΚ και εξοπλισμένα με αναρτήσεις πεπιεσμένου αέρα, υπόκεινται σε χαμηλότερα τέλη, τουλάχιστον κατά 25 %.

Τα προσωρινά πρόσθετα τέλη για τη χρήση μη αναβαθμισμένων τμημάτων του δευτερεύοντος δικτύου επί οχημάτων διεθνών μεταφορών που είναι σύμφωνα προς τις οριακές τιμές της οδηγίας επιβάλλονται αδιακρίτως. Το σύστημα τελών είναι διαφανές και η καταβολή των τελών αυτών δεν συνιστά υπερβολική διοικητική επιβάρυνση ή καθυστέρηση για τους χρήστες· επίσης, η καταβολή των τελών αυτών δεν οδηγεί σε συστηματικό έλεγχο των κατ' άξονα ορίων βάρους στα σύνορα. Η επιβολή των ορίων βάρους κατ' άξονα εξασφαλίζεται αδιακρίτως σε ολόκληρη την επικράτεια και ισχύει και για τα οχήματα με ρουμανικό αριθμό κυκλοφορίας.

Τα τέλη για τα οχήματα χωρίς αναρτήσεις πεπιεσμένου αέρα που είναι σύμφωνα προς τις οριακές τιμές που ορίζονται στην οδηγία 96/53/EK δεν θα πρέπει να υπερβαίνουν το όριο των τελών που περιλαμβάνονται στον κατωτέρω πίνακα (εκφρασμένο σε στοιχεία 2002). Τα οχήματα με αναρτήσεις πεπιεσμένου αέρα που είναι σύμφωνα προς τις οριακές τιμές της οδηγίας 96/53/ΕΚ υπόκεινται σε χαμηλότερα τέλη, τουλάχιστον κατά 25 %.

Ελάχιστο ποσό τελών (στοιχεία 2002) για τα οχήματα χωρίς αναρτήσεις πεπιεσμένου αέρα που είναι σύμφωνα προς τις οριακές τιμές που ορίζονται στην οδηγία 96/53/EK

Δηλωμένο φορτίο κατ' άξονα σε όχημα από - προς | Ποσό πρόσθετης επιβάρυνσης για τη χρήση ενός χιλιομέτρου μη αναβαθμισμένης οδού (με μέγιστη φέρουσα ικανότητα 10 τόνων ανά άξονα) σε ευρώ (στοιχεία 2002) |

από 10 τόνους κατ' άξονα έως 10,5 τόνους κατ' άξονα | 0,11 |

από 10,5 τόνους κατ' άξονα έως 11 τόνους κατ' άξονα | 0,30 |

από 11 τόνους κατ' άξονα έως 11,5 τόνους κατ' άξονα | 0,44 |

Χρονοδιάγραμμα για την αναβάθμιση του δευτερεύοντος οδικού δικτύου το οποίο θα ανοίξει σταδιακά για οχήματα που είναι σύμφωνα προς τις οριακές τιμές της οδηγίας 96/53/ΕΚ

Περίοδος | 2007 | 2008 | 2009 | 2010 | 2011 | 2012 | 2013 | ΣΥΝΟΛΟ |

km υπό εξέλιξη [13] | 3031 | 2825 | 1656 | 1671 | 1518 | 1529 | 1554 | |

km παραδεδομένα [14] | 960 | 1674 | 528 | 624 | 504 | 543 | 471 | |

Συσσωρευμένα έργα (σε km) | 3916 | 5590 | 6118 | 6742 | 7246 | 7789 | 8260 | 8260 |

+++++ TIFF +++++

NATIONAL ROADS REHABILITATION - PROJECTSTO BE COMPLETED BY 2013Stages I-XIIILength = 8 260 kmValue = 6 489.3 Mil Euro

3. 31999 L 0062: Οδηγία 1999/62/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1999, περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής. (ΕΕ L 187, 20.7.1999, σ. 42), όπως τροποποιήθηκε τελευταία από:

- 12003 T: Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας (ΕΕ L 236, 23.9.2003, σ. 33).

Κατά παρέκκλιση του άρθρου 6, παράγραφος 1, της οδηγίας 1999/62/ΕΚ, οι κατώτατοι φορολογικοί συντελεστές που ορίζονται στο Παράρτημα Ι της οδηγίας δεν εφαρμόζονται στη Ρουμανία για οχήματα που πραγματοποιούν αποκλειστικά εσωτερικές μεταφορές έως την 31η Δεκεμβρίου 2010.

Κατά το διάστημα αυτό, οι συντελεστές που εφαρμόζει η Ρουμανία σε αυτά τα οχήματα φθάνουν σταδιακά τους κατωτάτους φορολογικούς συντελεστές που καθορίζονται στο Παράρτημα Ι της οδηγίας, σύμφωνα με το ακόλουθο χρονοδιάγραμμα:

- έως την 1η Ιανουαρίου 2007, οι συντελεστές που εφαρμόζει η Ρουμανία ανέρχονται τουλάχιστον στο 60 % των κατωτάτων φορολογικών συντελεστών που καθορίζονται στο Παράρτημα Ι της οδηγίας,

- έως την 1η Ιανουαρίου 2009, οι συντελεστές που εφαρμόζει η Ρουμανία ανέρχονται τουλάχιστον στο 80 % των κατωτάτων φορολογικών συντελεστών που καθορίζονται στο Παράρτημα Ι της οδηγίας.

[11] Συμφωνία μεταξύ της Ευρωπαϊκής Κοινότητας και της Ρουμανίας περί θεσπίσεως ορισμένων όρων για τις οδικές εμπορευματικές μεταφορές, της 28ης Ιουνίου 2001 (ΕΕ L 142, 31.5.2002, σ. 75).

[12] ΕΕ L 228, 9.9.1996, σ. 1. Απόφαση όπως τροποποιήθηκε τελευταία με την απόφαση αριθ. 884/2004/ΕΚ (ΕΕ L 167, 30.4.2004, σ. 1).

[13] km υπό εξέλιξη = οδικά τμήματα για τα οποία διεξάγονται έργα κατά τη διάρκεια του έτους αναφοράς. Τα έργα αυτά είναι δυνατό να ξεκινούν το έτος αναφοράς ή να έχουν ξεκινήσει τα προηγούμενα έτη.

[14] km παραδεδομένα = οδικά τμήματα για τα οποία τα έργα έχουν ολοκληρωθεί ή έχουν παραδοθεί κατά τη διάρκεια του έτους αναφοράς.

--------------------------------------------------